Дело C-294/06

The Queen, по искане на:

Ezgi Payir и др.

срещу

Secretary of State for the Home Department

(Преюдициално запитване, отправено от Court of Appeal (England & Wales) (Civil Division)

„Споразумение за асоцииране между ЕИО и Турция — Свободно движение на работници — Решение 1/80 на Съвета по асоцииране — Член 6, параграф 1, първо тире — Работник на редовния пазар на труда — Разрешение за влизане в качеството на студент или на лице „au pair“ — Отражение върху правото на пребиваване“

Заключение на генералния адвокат г-жа J. Kokott, представено на 18 юли 2007 г. I - 205

Решение на Съда (трети състав) от 24 януари 2008 г. I - 226

Резюме на решението

Международни споразумения — Споразумение за асоцииране между ЕИО и Турция — Свободно движение на хора — Работници — Право на турските граждани на продължаване на срока на действие на разрешението за пребиваване

(член 6, параграф 1 от Решение 1/80 на Съвета по асоцииране между ЕИО и Турция)

Обстоятелството, че на турски гражданин е било разрешено влизане на територията на държава-членка в качеството на лице „au pair“ или на студент, не може да го лиши от качеството „работник“ и да му попречи да принадлежи към „редовния пазар на труда“ на тази държава-членка по смисъла на член 6, параграф 1 от Решение 1/80 на Съвета по асоцииране между ЕИО и Турция. Следователно това обстоятелство не може да попречи на този гражданин да се позове на тази разпоредба, за да получи подновяване на своето разрешително за работа и да се ползва от свързаното с него право на пребиваване.

Всъщност при проверката дали турските граждани отговарят на условията по член 6, параграф 1 от разглежданото решение не се взема предвид целта, с която на заинтересованите лица е разрешено влизане на територията на съответната държава-членка, тъй като този член не поставя признаването на предоставените от него права на турските работници в зависимост от никакво условие относно основанието, на което първоначално са им предоставени право на влизане, право на труд и право на пребиваване.

Ако тези турски граждани успеят със своите качества да изпълнят предвидените условия в трите тирета на член 6, параграф 1 от Решение 1/80, те не могат да бъдат лишени от преимуществото на правата, които тази разпоредба им предоставя по постепенен начин, в зависимост от продължителността на упражняване на тяхната дейност като заети лица.

При тези обстоятелства не може да се поддържа, че студент или лице „au pair“ биха могли да заобиколят законодателството на приемащата държава-членка, за да получат постепенно неограничено право на достъп до пазара на труда на последната, щом те единствено упражняват право, което е изрично предвидено в Решение 1/80. Различно би било положението само ако последните са получили чрез измама право на влизане на територията на държава-членка, като лъжливо претендират, че имат намерение да следват или да упражняват дейност като лице „au pair“. Обратно, щом действителността на тяхното намерение се потвърди с ефективно посещаване на учебен курс или с упражняване на дейност като лице „au pair“, със законно получаване на работа в приемащата държава-членка и с изпълнение на необходимите условия по член 6, параграф 1 от разглежданото решение, заинтересованите лица могат да се позоват изцяло на правата, които тази разпоредба им предоставя.

(вж. точки 40, 45, 46 и 49 и диспозитива)